Renault F1

Renault F1 je francúzsky automobilový tím formuly 1, vlastnený rovnomennou automobilkou. V šampionáte Majstrovstiev sveta F 1 sa zúčastňuje s prestávkami od roku 1977 ako konštruktér monopostov i ako dodávateľ motorov. 

Tím Renault F1 má sídlo a riadiace centrum v britskom Enstone, kde sa zároveň vyvíjajú a konštruujú šasi monopostov. Motory dodáva vývojové centrum vo Viry-Châtillon pri Paríži. 

Debut Renaultu vo formule 1 bol na Veľkej cene Spojeného kráľovstva v roku 1977, kde tím predstavil monopost Renault RS01. Revolučným prvkom bolo použitie turbomotora, ktoré sa rýchlo rozšírilo práve podľa vzoru francúzskej značky a úspechu tohto riešenia. Práve motory značky Renault stáli v 90. rokoch za úspechmi tímov Williams a Benetton, ktoré získali 5x titul majstra sveta a 6x Pohár konštruktérov.  

Po deviatich sezónach obmedzil Renault svoje pôsobenie vo formule 1 na dodávku pohonných jednotiek a na pretekárske okruhy sa vrátil odkúpením tímu Benetton v roku 2002. Výrazné úspechy dosiahol tím zásluhou Fernanda Alonsa a Giancarla Fisichellu v sezónach 2005 a 2006, ktorí získali pre Renault Pohár konštruktérov. Dominanciu značky na okruhoch potvrdil Alonso ziskom a následnou obhajobou titulu majstra sveta medzi jazdcami. 

Renault je zatiaľ jediný francúzsky tím, ktorý získal Pohár konštruktérov formuly 1 s vlastným monopostom i motorom. Víťazstvo značky Matra v roku 1969 bolo totiž dosiahnuté v spolupráci s britským tímom Tyrrell.

Kompletné výsledky vo formule 1

Externé odkazy 
 Oficiálne stránky (anglicky)

Iné projekty

Zdroje 

Tímy formuly 1
Renault